section_heading: Vojna karijera
paragraph_text: Artur Arz von Straussenburg rođen je 16. lipnja 1857. u Hermannstadtu u plemićkoj obitelji saskog podrijetla. Njegov djed Martin Samuel Arz proglašen je plemićem 1835. s titulom "von Straussenburg", te je bio voditelj pošte u Hermannstadtu. Arzov otac Albert je pak bio evangelistički svećenik. Arz je pohađao gimnaziju u Dresdenu, ali je maturirao u evangelističkoj gimnaziji u Hermannstadtu. Nakon završetka gimnazije počeo je studirati pravo, ali je 1876. odlučio kao dobrovoljac pristupiti 23. ugarskoj lovačkoj bojnoj na godinu dana. Istekom godine dana odlučio je posvetiti se vojnom pozivu, te je postao najprije pričuvni, a nakon toga profesionalni časnik austrougarske vojske. U svibnju 1878. dostiže čin poručnika, dok od 1885. pohađa Vojnu akademiju u Beču koju završava 1887. godine s odličnim uspjehom. Po završetku vojne akademije služi u Glavnom stožeru idućih sedam godina, da bi od 1895. s činom satnika služio u stožeru II. korpusa. U svibnju 1896. promaknut je u čin bojnika, da bi 1898. bio ponovno premješten na službu u Glavni stožer. Nakon toga služi u stožeru II. korpusa kojim je tada zapovijedao nadvojvoda Eugen, te kratko u 34. pješačkoj pukovniji.